“อธึก อัศวานันท์” ลาออกบอร์ด KTB หลังเจอแรงกดดัน
“อธึก อัศวานันท์” ลาออกบอร์ด KTB มีผลตั้งแต่ 4 ธ.ค.58 อนึ่งก่อนหน้านี้ ก.ล.ต.สั่งปรับผู้บริหาร CPALL-เครือซีพีใช้ข้อมูลภายในซื้อหุ้น MAKRO ซึ่งนายอธึกเป็นหนึ่งในผู้บริหารของกลุ่มซีพี ออลล์
9 ธ.ค. 2558

บริษัท ธนาคารกรุงไทย จำกัด (มหาชน) หรือ KTB ระบุว่า บริษัทได้รับหนังสือแจ้งขอลาออกจากการเป็นกรรมการธนาคารของ ศาสตราจารย์พิเศษอธึก อัศวานันท์ โดยมีผลตั้งแต่วันที่ 4 ธันวาคม 2558 เป็นต้นไป
สำหรับสาเหตุการลาออกในครั้งนี้ คาดว่าจะมาจากประเด็นที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) สั่งปรับผู้บริหาร กลุ่มบริษัท ซีพี ออลล์ ซึ่ง “อธึก อัศวานันท์” เป็นหนึ่งในผู้บริหารกลุ่มซีพี ออล์
อนึ่งก่อนหน้านี้ ก.ล.ต. มีคำสั่งเปรียบเทียบ (1) นายก่อศักดิ์ ไชยรัศมีศักดิ์ (2) นายปิยะวัฒน์ ฐิตะสัทธาวรกุล (3) นายพิทยา เจียรวิสิฐกุล และ (4) นายอธึก อัศวานันท์ ซึ่งทั้งหมดเป็นผู้บริหารในกลุ่มบริษัท ซีพี ออลล์จำกัด (มหาชน) หรือ CPALL และเครือเจริญโภคภัณฑ์ (ซีพี) กรณีอาศัยข้อมูลภายในซื้อหุ้นบริษัท สยามแม็คโคร จำกัด (มหาชน) หรือ MAKRO เป็นเงินรวม 33,339,500 บาท และเปรียบเทียบ (5) นายสมศักดิ์ เจียรวิสิฐกุล และ (6) นางสาวอารียา อัศวานันท์ ซึ่งให้การช่วยเหลือสนับสนุน เป็นเงินรายละ 333,333.33 บาท
โดยผู้ถูกกล่าวหาทั้ง 6 ราย ยินยอมเข้ารับการเปรียบเทียบ คณะกรรมการเปรียบเทียบจึงได้เปรียบเทียบปรับนายก่อศักดิ์ เป็นเงิน 30,228,000 บาท นายปิยะวัฒน์ เป็นเงิน 725,000 บาท นายพิทยา เป็นเงิน 979,500 บาท นายอธึก เป็นเงิน 1,407,000 บาท และเปรียบเทียบปรับนายสมศักดิ์ และนางสาวอารียา เป็นเงินรายละ 333,333.33 บาท
 